ABA - Applied Behavior Analysis/ Alkamazott Viselkedéselemzés
2026 nyarán Tenerifén vettem részt egy szakmai képzésen, amelynek központi témája az ADHD-s és autista gyermekek megértése és támogatása volt. A kurzus során ismertem meg közelebbről az ABA elnevezésű módszert, amelyet külföldön rendkívül sikeresen alkalmaznak a mindennapi oktatásban. A képzésen látott gyakorlati példák és tapasztalatok alapján ez a megközelítés hatékony segítséget nyújt a sajátos nevelési igényű tanulók iskolai integrációjában és a mindennapi nehézségek kezelésében.
A módszer alapgondolata, hogy minden viselkedésnek oka és célja van. A gyerekek nem ok nélkül válnak kezelhetetlenné az órákon, hanem azért, mert az adott pillanatban nem tudják másképp elérni a céljukat. Ez a megközelítés segít megérteni, hogy mi mozgatja a gyermeket, hogyan taníthatunk meg neki új dolgokat apró lépésekben, és hogyan szüntethetjük meg a nehezen kezelhető helyzeteket.
A módszer sikeres osztálytermi alkalmazásához három egyszerű, egymásra épülő gyakorlati lépést kell bevezetni a mindennapi munka során.
· Feladatelemzés és apró lépések (a munka lebontása): Ne adjunk egyszerre hosszú feladatsort a gyereknek, mert leblokkol tőle. Bontsuk le a munkát egészen kicsi részekre: egyszerre csak egy dolgot kérjünk (pl. csak nyissa ki a füzetet), és csak akkor lépjünk tovább a következőre, ha az előző kész. Így elkerülhetjük, hogy besokalljon.
· Azonnali segítség és a támogatás elhagyása: Új feladatnál ne várjuk meg, amíg hibázik vagy elakad. Már az első másodpercben segítsünk neki (pl. mutassunk egy mintaképet vagy vezessük a kezét). Ahogy érzi a ritmust és ügyesedik, fokozatosan vonjuk vissza a segítséget, amíg teljesen egyedül nem boldogul.
· Azonnali dicséret és jutalmazás: Ha a gyerek jól dolgozik vagy betartja a szabályokat (pl. a helyén ül), azt a pillanat tört része alatt el kell ismerni. Adjunk neki egy pacsit, egy matricát vagy egy jó szót. Ha a jó viselkedés után azonnal pozitív élmény éri, legközelebb is sokkal nagyobb kedvvel fog így tenni.
Amikor az osztályteremben megjelenik a probléma – például a dühroham, a kiabálás vagy a teljes ellenállás –, a reakciónkat mindig ahhoz kell igazítanunk, hogy mit akar elérni a gyermek a hisztivel. Három tipikus esetet lehet elkülöníteni a hétköznapokban.
· Ha a feladat elől menekül (nem akar dolgozni): Ha ilyenkor békén hagyjuk vagy kiküldjük a teremből, legközelebb is „balhézni” fog, mert rájön, hogy ezzel megússza a munkát. Nem szabad engedni: teljesen nyugodtan, de segítséggel fejeztessük be vele a feladatot, és csak utána mehet pihenni.
· Ha figyelmet követel (rosszasággal hívja fel magára a figyelmet): A szidás vagy a kérlelés is figyelem, amire a gyerek valójában vágyik. Amíg nem bánt senkit, egyszerűen ne vegyünk róla tudomást, ne is nézzünk rá. Amint elcsendesedik, azonnal forduljunk felé és dicsérjük meg.
· Ha egy játékot vagy tárgyat akar kikényszeríteni: Soha ne adjuk oda neki a vágyott dolgot azért, hogy végre csend legyen, mert ezzel csak jutalmazzuk a hisztit. A tárgyat azonnal tegyük el olyan helyre, ahol nem éri el, és ott is kell maradnia, amíg teljesen meg nem nyugszik.
· A helyes kérés megtanítása: Amikor már teljesen megnyugodott a gyerek, mutassuk meg neki, hogyan kérheti ugyanezt normálisan. Tanítsuk meg neki, hogy dühroham helyett adjon át egy „Szünetet kérek” kártyát vagy szóljon szép szóval. Amikor így kér, azonnal teljesítsük, hogy lássa: a szép szóval sokkal könnyebben célt ér.
A módszer nem igényel különleges eszközöket vagy átalakított osztálytermeket, a viselkedés elemzéséhez egy egyszerű táblázatot kell használni. 
	ABC Viselkedésmegfigyelési Táblázat

	Dátum / Időpont
	Tevékenység
	Előzmény (A)
	Viselkedés (B)
	Következmény (C)

	Mikor történt a fegyelmezetlenség vagy dühroham?
	Mit csinált a gyermek közvetlenül a helyzet előtt?
	Mi történt a környezetben közvetlenül a viselkedés előtt, ami kiválthatta azt?
	Pontosan mit csinált a gyermek? Csak a látható, fizikai cselekvéseket írja le!
	Mi történt közvetlenül utána? Hogyan reagált a felnőtt, és mit ért el vagy került el a gyerek?






Ha nem indulatból reagálunk a nehéz helyzetekre, hanem tudatosan figyeljük a viselkedések okait és következményeit, sokkal kiszámíthatóbb, biztonságosabb és nyugodtabb légkört teremthetünk az egész osztály számára.


